text: Socialdemokrater glæder sig over Greenpeace-aktion 
  02 august 2011 kl. 10.08
  Det er godt, at Greenpeace sejler ud i farvandet ved Sild for at forhindre bundfiskeri, mener S.
   
  Socialdemokraterne sender varme vinde mod de Greenpeace-aktivister, der tirsdag morgen sejlede ud i farvandet ved Sild syd for Rømø for at lægge tonstunge kampesten på havbunden.
  Sild Rev, der ligger i tysk farvand, er et såkaldt Natura 2000-område, som den tyske regering er forpligtet af EU til at beskytte. Det er dog ikke sket, siden området blev udpeget i 2004.
  Mette Gjerskov, der er miljøordfører for Socialdemokraterne, mener, at det er positivt, at Greenpeace vil forbedre naturen med lovlige metoder.
  - Vores natur lider, og alle lovlige midler bør tages i brug, siger Mette Gjerskov.
  - Jeg er glad for, at Greenpeace sætter fokus på netop havene, som i den grad er udsat for forurening. Et problem, som bliver ignoreret af regeringer i mange lande, herunder Danmark, tilføjer hun.
  Lige inden sommerpausen fremsatte Socialdemokraterne et forslag om havnationalparker, som netop skal beskytte naturen til havs. Det valgte regeringen og Dansk Folkeparti dog at stemme i mod.
  